CELEX: 
Language: et
Date: 2021-05-27 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2018/848 eeskirjadega teabe kohta, mida kolmandad riigid ning kontrolliasutused ja kontrollorganid peavad nõukogu määruse (EÜ) nr 834/2007 artikli 33 lõigete 2 ja 3 kohaselt saatma nende tunnustuse üle tehtavaks järelevalveks seoses imporditavate mahepõllumajanduslike toodetega, ning eeskirjadega sellise järelevalve tegemiseks võetavate meetmete kohta

SELETUSKIRI
            
            
               1.DELEGEERITUD ÕIGUSAKTI TAUST
            
            
               Pärast Euroopa Parlamendi ja nõukogu määruse (EL) 2018/848
                  1
                jõustumist on vaja vastu võtta käesolev delegeeritud määrus, millega täiendatakse kõnealust määrust eeskirjadega teabe kohta, mille kolmandad riigid ning kontrolliasutused ja kontrollorganid peavad nõukogu määruse (EÜ) nr 834/2007
                  2
                artikli 33 lõigete 2 ja 3 kohaselt saatma nende tunnustuse üle järelevalve tegemiseks mahepõllumajanduslike toodete liitu importimise jaoks, ning eeskirjadega kõnealuse järelevalve teostamiseks võetavate meetmete kohta. 
            
            
                2.ÕIGUSAKTI VASTUVÕTMISELE EELNENUD KONSULTATSIOONID
            
            
               Õigusakti arutati põhjalikult liikmesriikidega mahepõllumajandusliku tootmise ekspertide rühmas ning samuti mahepõllumajandussektorit esindavate peamiste organisatsioonidega.
            
            
               Teavitati ka WTO partnereid ning viidi läbi üldised avalikud konsultatsioonid. Pärast üldist avalikku konsultatsiooni on kõiki tagasisidemehhanismi kaudu saadud märkusi kaalutud ja õigusakti ei ole muudetud.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) 2018/848 põhjenduses 96 on rõhutatud, et määruse (EÜ) nr 834/2007 alusel samaväärsena tunnustatud kolmandaid riike tuleks määruse (EL) 2018/848 alusel sellena jätkuvalt tunnustada piiratud aja jooksul, mida on vaja, et tagada sujuv üleminek rahvusvahelise lepingu alusel tunnustamise kavale, tingimusel et need riigid tagavad ka edaspidi oma mahepõllumajandusliku tootmise ja kontrolli nõuete samaväärsuse vastavate liidu nõuetega ning täidavad kõiki nõudeid seoses komisjoni tehtava järelevalvega nende tunnustuse üle. Kõnealuse järelevalve tagamiseks on vaja täiendavaid eeskirju.
            
            
               Lisaks on määruse (EL) 2018/848 põhjenduses 97 märgitud, et kolmandates riikides toodete impordi jaoks sertifikaatide väljastamiseks komisjoni poolt samaväärsuse süsteemi alusel tunnustatud kontrolliasutustele ja kontrollorganitele tuleks anda piisavalt aega, et kõnealused kontrolliasutused ja kontrollorganid saaksid valmistuda liidu nõuetele vastavate toodete impordiks tunnustuse taotlemiseks. 
            
            
               Nagu on sätestatud määruse (EL) 2018/848 artikli 48 lõikes 4 ja artikli 57 lõikes 3, täiendatakse käesoleva delegeeritud õigusaktiga kõnealust määrust sätetega, milles käsitletakse selliste kolmandate riikide või asjaomaste kontrolliasutuste ja kontrollorganite asjakohast järelevalvet. Eelkõige kehtestatakse käesoleva delegeeritud määrusega eeskirjad nende tunnustuse korrapärase läbivaatamise korra kohta üleminekuperioodidel. Lisaks sätestatakse käesolevas määruses meetmed, mida komisjon peab võtma kõnealuse järelevalve tegemiseks, sealhulgas tunnustatud kolmandate riikide või kontrolliasutuste ja kontrollorganite määruse (EL) 2018/848 artikli 48 lõike 3 ja artikli 57 lõike 2 kohaselt koostatud loetellu kuulumise peatamine või loeteludest välja jätmine. 
            
            
               KOMISJONI DELEGEERITUD MÄÄRUS (EL) …/…,
            
            
               27.5.2021,
            
            
               millega täiendatakse Euroopa Parlamendi ja nõukogu määrust (EL) 2018/848 eeskirjadega teabe kohta, mida kolmandad riigid ning kontrolliasutused ja kontrollorganid peavad nõukogu määruse (EÜ) nr 834/2007 artikli 33 lõigete 2 ja 3 kohaselt saatma nende tunnustuse üle tehtavaks järelevalveks seoses imporditavate mahepõllumajanduslike toodetega, ning eeskirjadega sellise järelevalve tegemiseks võetavate meetmete kohta
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 30. mai 2018. aasta määrust (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007,
                  3
                eriti selle artikli 48 lõiget 4 ja artikli 57 lõiget 3,
            
            
               ning arvestades järgmist:
            
            
               (1)Määruse (EL) 2018/848 artikli 48 lõike 1 kohaselt lõpeb samaväärsuse otstarbel nõukogu määruse (EÜ) nr 834/2007
                  4
                artikli 33 lõike 2 alusel tunnustatud kolmandate riikide tunnustus mahepõllumajanduslike toodete liitu importimise jaoks 31. detsembril 2026.
            
         
         
            
               (2)Määruse (EL) 2018/848 artikli 57 lõike 1 kohaselt lõpeb samaväärsuse otstarbel määruse (EÜ) nr 834/2007 artikli 33 lõike 3 alusel kontrolliasutustele ja kontrollorganitele antud tunnustus mahepõllumajanduslike toodete liitu importimise jaoks 31. detsembril 2024.
            
            
               (3)Kui kõnealuste üleminekuperioodide lõpuni liitu imporditavad mahepõllumajanduslikud tooted lastakse liidu turule kõnealuste impordikavade alusel, peavad need olema toodetud kooskõlas tootmiseeskirjadega ja nende suhtes tuleb kohaldada kontrollikorda, mis on samaväärsed määruses (EÜ) nr 834/2007 sätestatud korraga ning komisjoni määrustes (EÜ) nr 889/2008
                  5
                ja (EÜ) nr 1235/2008
                  6
                sätestatud vastavate rakenduseeskirjadega.
            
            
               (4)Seepärast peaksid ettevõtjad kolmandates riikides igas tootmis-, ettevalmistus- ja turustusetapis jätkama oma tegevuse kohta andmete esitamist kas määruse (EL) 2018/848 artikli 48 lõikes 1 osutatud samaväärsuse otstarbel tunnustatud kolmanda riigi kontrollisüsteemile või kõnealuse määruse artikli 57 lõikes 1 osutatud kontrolliasutusele või kontrollorganile.
            
            
               (5)Selleks et tagada asjakohane järelevalve selliste kolmandate riikide või asjaomaste kontrolliasutuste ja kontrollorganite üle, on vaja kehtestada eeskirjad nende tunnustuse korrapärase läbivaatamise korra kohta üleminekuperioodidel. Selleks tuleks käesolevas määruses täpsustada eelkõige teave, mida kolmandad riigid või kontrolliasutused ja kontrollorganid peavad esitama komisjonile kõnealuse järelevalve, sealhulgas kohapealse kontrolli tegemiseks. Lisaks sellele tuleks käesolevas määruses sätestada meetmed, mida komisjon peab võtma kõnealuse järelevalve tegemiseks, sealhulgas tunnustatud kolmandate riikide või kontrolliasutuste ja kontrollorganite määruse (EL) 2018/848 artikli 48 lõike 3 ja artikli 57 lõike 2 kohaselt koostatud loetellu kuulumise peatamine või loeteludest välja jätmine.
            
            
               (6)Selguse ja õiguskindluse huvides tuleks käesolevat määrust kohaldada alates määruse (EL) 2018/848 kohaldamise kuupäevast kuni kolmandate riikide või kontrolliasutuste ja kontrollorganite tunnustuse aegumiseni,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Järelevalve kolmandate riikide üle
            
            
               1.Aastaaruanne, mille määruse (EL) 2018/848 artikli 48 lõike 2 kohaselt peab iga aasta 31. märtsiks komisjonile esitama kõnealuse määruse artikli 48 lõikes 1 osutatud ja määruse (EL) 2018/848 artikli 48 lõike 3 kohaselt vastu võetava rakendusmäärusega kehtestatud loetellu lisatud kolmas riik (edaspidi „kolmas riik“), peab sisaldama järgmist:
            
            
               (a)teave mahepõllumajandusliku tootmise arengu kohta kolmandas riigis, sh toodetud tooted, haritav maa-ala, tootmispiirkonnad, tootjate arv ja toiduainete töötlemise toimingud;
            
            
               (b)teave liitu eksporditavate mahepõllumajanduslike toodete ja toiduainete laadi kohta; 
            
            
               (c)kolmanda riigi pädeva asutuse poolt eelmisel aastal teostatud seire- ja järelevalvetegevuste kirjeldus, saadud tulemused ja võetud parandusmeetmed;
            
            
               (d)ajakohastatud andmed kolmandas riigis kohaldatavate selliste tootmisstandardite kohta, mis on hinnatud samaväärseks määruse (EÜ) nr 834/2007 III ja IV jaotises osutatud tootmiseeskirjadega; 
            
            
               (e)kolmandas riigis kohaldatavate kontrollimeetmete kõik ajakohastused, mis on hinnatud samaväärselt tulemuslikuks määruse (EÜ) nr 834/2007 V jaotises osutatud meetmetega, ning kinnitus selle kohta, et selliseid kontrollimeetmeid on püsivalt ja tõhusalt kohaldatud; 
            
            
               (f)kõik muud ajakohastused kolmanda riigi tehnilises toimikus;
            
            
               (g)interneti veebisait või muu internetiaadress, kus on kättesaadav selliste ettevõtjate ajakohastatud loetelu, kelle suhtes kohaldatakse kontrollisüsteemi, samuti kontaktpunkt, kus on hõlpsasti kättesaadav teave kõnealuste ettevõtjate sertifitseerimisstaatuse ja asjaomaste tootekategooriate kohta; 
            
            
               (h)kolmanda riigi poolt asjakohaseks peetav kogu muu teave. 
            
            
               2.Kolmas riik teavitab komisjoni viivitamata mahepõllumajanduse teabesüsteemi (OFIS) kaudu kõigist muudatustest, mis asjaomases kolmandas riigis on tehtud kehtivate meetmete või nende rakendamise ja eelkõige selle kontrollisüsteemi puhul.
            
            
               3.Kolmas riik teavitab komisjoni viivitamata OFISe kaudu kõigist muudatustest haldusandmetes, mis sisalduvad määruse (EL) 2018/848 artikli 48 lõike 3 kohaselt vastu võetava rakendusmäärusega kehtestatud loetelus.
            
            
               4.Komisjon võib kolmandalt riigilt igal ajal nõuda igasugust lisateavet, sealhulgas sõltumatute ekspertide koostatud ühe või mitme kohapealse kontrolli aruande esitamist. 
            
         
         
            
               5.Komisjon võib riskihindamise alusel või nõuetele mittevastavuse kahtluse korral korraldada kolmandas riigis kohapealse kontrolli, mida teevad komisjoni määratud eksperdid. 
            
            
               6.Kui komisjon on saanud liikmesriigilt teate põhjendatud kahtluse kohta, mis on seotud imporditud mahepõllumajanduslike toodete puhul määruses (EÜ) nr 834/2007 sätestatud vastavusnõuete ning tehtud hindamise alusel samaväärseks tunnistatud tootmisstandardite ja kontrollimeetmete eiramise või rikkumisega, teatab ta sellest kolmanda riigi pädevale asutusele. Kõnealune pädev asutus uurib nõuete eiramise või rikkumise kahtluse põhjusi ning teavitab 30 kalendripäeva jooksul alates komisjoni teate saamisest komisjoni ja asjaomast liikmesriiki uurimise tulemustest ja võetud meetmetest. 
            
            
               Artikkel 2
            
            
               Järelevalve kontrolliasutuste ja kontrollorganite üle
            
            
               1.Komisjon tagab aastaaruannete põhjal ja kogu muud saadud teavet arvesse võttes asjakohase järelevalve määruse (EL) 2018/848 artikli 57 lõikes 1 osutatud kontrolliasutuste ja kontrollorganite üle, mis on kantud määruse (EL) 2018/848 artikli 57 lõike 2 kohaselt vastu võetava rakendusmäärusega kehtestatud loetellu (edaspidi „kontrolliasutused ja kontrollorganid“), vaadates korrapäraselt läbi nende tunnustuse. Selleks võib komisjon paluda liikmesriikide abi. Kontrolliasutuste ja kontrollorganite järelevalve laad määratakse kindlaks mittevastavust käsitleva riskipõhise lähenemisviisi alusel, võttes eelkõige arvesse sertifitseeritud toodete ja nende liitu eksportimise mahtu ning tulemusi, mille akrediteerimisasutus või vajaduse korral pädev asutus on saanud nende tegevuse kohapealse hindamise, järelevalve ja mitmeaastase ümberhindamise käigus. 
            
            
               2.Kontrolliasutused ja kontrollorganid saadavad komisjonile aastaaruande iga aasta 28. veebruariks. Aastaaruandes ajakohastatakse esialgses tunnustamistaotluses (viimati muudetud kujul) esitatud tehnilise toimiku andmeid. Aastaaruanne peab sisaldama vähemalt järgmist:
            
            
               (a)ülevaade kontrolliasutuse või kontrollorgani tegevustest kolmandas riigis või kolmandates riikides, mille puhul kontrolliasutus või kontrollorgan on tunnustatud, sealhulgas asjaomaste ettevõtjate ja ettevõtjate rühmade arv ning põllumajandustoodete ja toiduainete laad, liigitatud kategooriate ja rühmitatud tariifikoodide kaupa;
            
            
               (b) kolmandas riigis või kolmandates riikides, mille puhul kontrolliasutust või kontrollorganit on tunnustatud, kohaldatavate tootmisstandardite kõik ajakohastused, sealhulgas hinnang nende standardite samaväärsuse kohta määruse (EÜ) nr 834/2007 III ja IV jaotises osutatud tootmiseeskirjadega; 
            
            
               (c)kolmandas riigis või kolmandates riikides, mille puhul kontrolliasutust või kontrollorganit on tunnustatud, kohaldatavate kontrollimeetmete kõik ajakohastused, sealhulgas hinnang nende kontrollimeetmete samaväärsuse kohta määruse (EÜ) nr 834/2007 V jaotises osutatud meetmetega, ning kinnitus selle kohta, et selliseid kontrollimeetmeid on püsivalt ja tõhusalt kohaldatud;
            
            
               (d)kirjeldus kontrolliasutuse või kontrollorgani eelmise aasta kontrollitegevustest kolmandas riigis või kolmandates riikides, mille puhul kontrolliasutus või kontrollorgan on tunnustatud, saadud tulemused, täheldatud nõuete eiramised ja rikkumised ning võetud parandusmeetmed;
            
            
               (e)kõik muud ajakohastused koos esialgse tunnustamistaotlusega saadetud tehnilise toimiku teabes ja selle hilisemates ajakohastustes;
            
            
               (f)koopia viimasest hindamisaruandest, mille on välja andnud akrediteerimisasutus või vajaduse korral pädev asutus ja mis peab sisaldama selle kolmanda riigi või nende kolmandate riikide kontrolliasutuse või kontrollorgani tegevuste korrapärase kohapealse hindamise, järelevalve ja mitmeaastase ümberhindamise tulemusi, mille puhul seda asutust või organit on tunnustatud. Kõnealuses hindamisaruandes tuleb kinnitada, et kontrolliasutust või kontrollorganit on rahuldavalt hinnatud seoses tema suutlikkusega täita komisjoni poolt tunnustamise suhtes kohaldatavaid tingimusi ning et ta on tegelikult teostanud oma tegevust vastavalt kõnealustele tingimustele. Lisaks tuleb hindamisaruandes tõendada ja kinnitada punktides b ja c osutatud tootmisstandardite ja kontrollimeetmete samaväärsust;
            
            
               (g)internetiaadress, kus on ühes liidu ametlikus keeles kättesaadav selliste ettevõtjate loetelu, kelle suhtes rakendatakse kontrollisüsteemi, ning kontaktpunkt, kus on hõlpsasti kättesaadav teave nende sertifitseerimisstaatuse, asjaomaste tootekategooriate ning peatatud ja tühistatud sertifikaadiga ettevõtjate ja toodete kohta;
            
            
               (h)kontrolliasutuse või kontrollorgani poolt asjakohaseks peetav kogu muu teave. 
            
            
               Aastaaruanne ja kogu muu lisateave, mida komisjon nõuab seoses aastaaruandega, esitatakse OFISe kaudu. 
            
            
               3.Komisjon võib nõuda aastaaruande kohta lisateavet. Kõnealune lisateave esitatakse elektrooniliselt. 
            
            
               Artikkel 3
            
            
               Kolmandate riikide tunnustuse läbivaatamine
            
            
               Määruse (EL) 2018/848 artikli 48 lõike 2 kohase kolmandate riikide tunnustuse korrapärase läbivaatamise raames kohaldab komisjon järgmisi eeskirju ja muudab vastavalt kõnealuse määruse artikli 48 lõike 3 kohaselt koostatud kolmandate riikide loetelu: 
            
            
               a)komisjon võib saadud teabe alusel igal ajal muuta loetelus esitatud spetsifikatsioone;
            
         
         
            
               b)komisjon võib peatada kolmanda riigi kuulumise loetellu saadud teabe alusel või juhul, kui kolmas riik ei ole esitanud nõutud piisavat teavet või kui kõnealune riik ei ole nõustunud kohapealse kontrolliga; 
            
            
               c)komisjon peatab kolmanda riigi kuulumise loetellu, kui kolmas riik ei võta pärast komisjoni taotlust asjakohaseid ja õigeaegseid parandusmeetmeid sellise ajavahemiku jooksul, mille komisjon määrab kindlaks vastavalt probleemi tõsidusele ja mis ei tohi olla lühem kui 30 päeva;
            
            
               d) komisjon jätab kolmanda riigi loetelust välja, kui:
            
            
               i)kolmas riik ei saada õigeaegselt käesoleva määruse artikli 1 lõikes 1 osutatud aastaaruannet; 
            
            
               ii)kõnealuses aastaaruandes esitatud teave on puudulik; 
            
            
               iii)pärast komisjoni taotlust ei hoia kolmas riik sellise ajavahemiku jooksul, mille komisjon määrab kindlaks vastavalt probleemi tõsidusele ja mis ei tohi olla lühem kui 30 päeva, kättesaadavana teavet või ei edasta kogu teavet, mis on seotud tema tehnilise toimiku või kontrollisüsteemiga; või
            
            
               iv)pärast komisjoni taotlust ei nõustu kolmas riik kohapealse kontrolliga. 
            
            
               Artikkel 4
            
            
               Kontrolliasutuste ja kontrollorganite tunnustuse läbivaatamine
            
            
               1.Käesoleva määruse artikli 2 lõike 1 kohase kontrolliasutuste ja kontrollorganite tunnustuse korrapärase läbivaatamise raames kohaldab komisjon järgmisi eeskirju ning muudab kontrolliasutuste ja kontrollorganite loetelu vastavalt määruse (EL) 2018/848 artikli 57 lõikele 2: 
            
            
               a)komisjon võib saadud teabe alusel igal ajal muuta loetelus oleva kontrolliasutuse või kontrollorganiga seotud spetsifikatsioone;
            
            
               b)komisjon võib kontrolliasutuse või kontrollorgani kuulumise loetellu peatada saadud teabe alusel või juhul, kui kontrolliasutus või kontrollorgan ei ole esitanud nõutud piisavat teavet või kui kõnealune asutus ei ole nõustunud kohapealse kontrolliga; 
            
            
               c)komisjon peatab kontrolliasutuse või kontrollorgani kuulumise loetellu, kui kontrolliasutus või kontrollorgan ei võta pärast komisjoni taotlust asjakohaseid ja õigeaegseid parandusmeetmeid sellise ajavahemiku jooksul, mille komisjon määrab kindlaks vastavalt probleemi tõsidusele ja mis ei tohi olla lühem kui 30 päeva;
            
            
               d)komisjon jätab kontrolliasutuse või kontrollorgani loetelust välja, kui:
            
            
               i)kontrolliasutus või kontrollorgan ei saada õigeaegselt käesoleva määruse artikli 2 lõikes 2 osutatud aastaaruannet;
            
            
               ii)aastaaruandes esitatud teave on puudulik;
            
            
               iii)kontrolliasutus või kontrollorgan ei hoia kättesaadavana või ei edasta kogu teavet, mis on seotud tema tehnilise toimiku või kontrollisüsteemiga;
            
            
               iv)kontrolliasutus või kontrollorgan ei hoia kättesaadavana nõuetele mittevastavuse uurimist käsitlevat teavet; 
            
            
               v) kontrolliasutus või kontrollorgan ei võta avastatud nõuetele mittevastavuste ja rikkumiste suhtes asjakohaseid parandusmeetmeid;
            
            
               vi) kontrolliasutus või kontrollorgan ei nõustu komisjoni nõutava kohapealse kontrolliga või kui kohapealse kontrolli tulemus on kontrollimeetmete järjepideva puudulikkuse tõttu negatiivne; või
            
         
         
            
               vii) igas muus olukorras, kui on oht eksitada tarbijat kontrolliasutuse või kontrollorgani poolt sertifitseeritud toodete tegeliku laadi osas. 
            
            
               2.Enne lõike 1 punkti d kohast loetelust välja jätmist palub komisjon kontrolliasutusel või kontrollorganil parandada kõnealuses punktis osutatud asjaolud sellise ajavahemiku jooksul, mille ta määrab kindlaks vastavalt probleemi tõsidusele ja mis ei tohi olla lühem kui 30 päeva. 
            
            
               Artikkel 5
            
            
               Jõustumine ja kohaldamine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 1. jaanuarist 2022.
            
            
               Artikleid 1 ja 3 kohaldatakse kuni 31. detsembrini 2026.
            
            
               Artikleid 2 ja 4 kohaldatakse kuni 31. detsembrini 2024.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 27.5.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu 30. mai 2018. aasta määrus (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007 (ELT L 150, 14.6.2018, lk 1).
               
               
                  
                     (2)
                  
                        Nõukogu 28. juuni 2007. aasta määrus (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta (ELT L 189, 20.7.2007, lk 1).
               
               
                  
                     (3)
                  
                        ELT L 150, 14.6.2018, lk 1.
               
               
                  
                     (4)
                  
                        Nõukogu 28. juuni 2007. aasta määrus (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta (ELT L 189, 20.7.2007, lk 1).
               
               
                  
                     (5)
                  
                        Komisjoni 5. septembri 2008. aasta määrus (EÜ) nr 889/2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga (ELT L 250, 18.9.2008, lk 1).
               
               
                  
                     (6)
                  
                        Komisjoni 8. detsembri 2008. aasta määrus (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (ELT L 334, 12.12.2008, lk 25).